Papersnake/gushiwen huggingface dataset:
观壮舆所藏伯时马
释祖可（宋代）

平生徒说追风足，厌见驽骀饱刍粟。刘侯为出二马图，缅想权奇在坰牧。

本朝不伐大宛城，公初得之无乃惊。胡沙燕山在吾目，短草落日低边明。

雄姿忽作风动壁，意气腾骧欲无敌。前者骄矜后者驰，信矣能先鸟疾飞。

圉人亦复神超然，亮作俗肉勤加鞭。吁嗟骏骨世定有，良乐不逢长弃捐。
听弹广陵
李处权（宋代）

时风正薰弹广陵，乱世掩抑咿嚘声。
孰谓嵇康敢不臣，此心炯炯难自明。
荒楸古墓鬼神啸，大泽深山龙凤惊。
我来听此可无语，天乎孰谓得其平。
寻梅三首
张镃（宋代）

绀碧烘晴水照天，断槎荒葑牧羝田。
数旬不踏苏堤路，专为梅花跨晓鞯。
鲁望示广文先生吴门二章情格高散可醒俗态…鲁望之命也
皮日休（唐代）

我见先生道，休思郑广文。鹤翻希作伴，鸥却觅为群。

逸好冠清月，高宜著白云。朝廷未无事，争任醉醺醺。

能谙肉芝样，解讲隐书文。终古神仙窟，穷年麋鹿群。

行厨煮白石，卧具拂青云。应在雷平上，支颐复半醺。
酬孙洛阳
张籍（唐代）

家贫相远住，斋馆入时稀。独坐看书卷，闲行著褐衣。

早蝉庭笋老，新雨径莎肥。各离争名地，无人见是非。
书前后臣子盟檄后
郑思肖（宋代）

死亦乌可已，丹心阐大猷。恭承父母教，用剪国家仇。

日破四洲夜，天开六幕秋。终当见行事，不与世同流。
同陈宰黄簿游灵山八首宰云吾辈可谓忙里偷闲
陈造（宋代）

名山吾敢忘，独往兴易穷。
胜游得胜士，杖屦凛生风。
表表益者友，当求古人中。
今世羽凿齿，前身黄石公。
谒先君墓
尹廷高（元代）

十载流离东复西，岁时霜露独凄凄。子规似识终天恨，飞上松梢尽日啼。
宫词一百首
岳珂（宋代）

内家传奏走金貂，不待君王退早朝。
亲见云开天一笑，袖将犀果赐臣僚。
秋冬之交杂赋
陆游（宋代）

霁日收残霭，微霜作早寒。
桐凋无宿叶，水退出新滩。
室小才容膝，门低每触冠。
平生只此是，何物动忧端！
菩萨蛮·眉尖早识愁滋味
黄公度（宋代）

眉尖早识愁滋味，娇羞未解论心事。试问忆人不？无言但点头。
嗔人归不早，故把金杯恼。醉看舞时腰，还如旧日娇。
寄温州希用上人
韩维（宋代）

炎尘满天地，怀子邈湖江。
筑隐云峰乱，栖禅石树双。
学禅仍慕孔，诗放欲兼庞。
春日山居寄友人
杜荀鹤（唐代）

野吟何处最相宜，春景暄和好入诗。高下麦苗新雨后，

浅深山色晚晴时。半岩云脚风牵断，平野花枝鸟踏垂。

倒载干戈是何日，近来麋鹿欲相随。
香林四首
陈与义（宋代）

丈人延客非俗物，百和香中进一杯。
乞取齐奴锦步障，与春遮断晓风来。
五月初二日苦熟
杨万里（宋代）

人言“长江无六月”，我言六月无长江。
只今五月已如许，六月更来何可当！船仓周围各五尺，且道此中底宽窄！上下东西与南北，一面是水五面日。
日光煮水复成汤，此外何处能清凉？掀篷更无风半点，挥扇只有汗如浆。
吾曹避暑自无处，飞蝇投吾求避暑；吾不解飞且此住，飞蝇解飞不飞去。
写怀
释绍嵩（宋代）

养拙甘沉默，萧条古寺间。
中心无所愧，在世有余闲。
梦钓鸥边雪，锺鸣枕上山。
徘徊幽兴熟，何处不开颜。
舟中病请医者刘宗祐与俱至德州赠别
程敏政（明代）

临清河下识刘郎，脉理名家本凤阳。语次爱君医术正，行边宽我客愁长。

丹溪自喜传新学，金匮何须说异方。坐想到门应几日，薰风吹满杏林香。
归沐呈任中丞昉诗
刘孝绰（南北朝）

步出金华省，还望承明庐。壮哉宛洛地，佳丽实皇居。

虹霓拖飞阁，兰芷覆清渠。圆渊倒荷芰，方镜写簪裾。

白云夏峰尽，青槐秋叶疏。自我从人爵，蟾兔屡盈虚。

杀青徒已汗，司举未云书。文昌愧通籍，临邛幸第如。

夫君多敬爱，蟠木滥吹嘘。时时释簿领，驺驾入吾庐。

自唾诚䃤玞，无以俪璠玙。但愿长闲暇，酌醴荐焚鱼。
送龚叔虎
叶适（宋代）

寺暗莓苔深，岁潦雷雹粗。
问胡旅穷舍，鑽燧煮莱芜。
答云自孩童，蚤识灶下梧。
逡巡四十载，翻着火上炉。
今昔岂异能，闻见终殊途。
德衰嗟教薄，笔退怜词枯。
何以充我求，往众归装孤。
子文如绣鞶，子行如冰壶。
世惟春华玩，尔用秋实餔。
去从孔鸾翔，勿受斥鷃呼。
贽管竹楼 其二
赵时韶（宋代）

我公自是活神明，皦日当空鬼魅惊。参辈虽多萧相少，蹠徒自浊伯夷清。

吴儿久借乾坤造，闽囝重逢父母生。剩说谦尊能下士，青门还念种瓜平。
甘泉歌
王昌龄（唐代）

乘舆执玉已登坛，细草沾衣春殿寒。

昨夜云生拜初月，万年甘露水晶盘。
姑苏台览古
卢钺（宋代）

姑苏台下百花洲，解语香魂此旧游。
巧笑已倾吴子国，浅颦又涴范公舟。
湖山四顾无奇骨，五霸俱空等拙谋。
杯酒酹江应自誓，男儿西北有神州。
南中县令
裴说（唐代）

寂寥虽下邑，良宰有清威。苦节长如病，为官岂肯肥。

山多村地狭，水浅客舟稀。上国搜贤急，陶公早晚归。
茅斋
许及之（宋代）

市近无营地自幽，身閒何羡水中鸥。因思客路竿遮日，得似君家茅盖头。
郊行暮归
胡仲参（宋代）

吟罢归来兴欲狂，重城半掩傍昏黄。
钟声遥动山灵答，月魄未高人影长。
竹叶浅斟杯量窄，梅花满插帽檐香。
不妨竟日酬心赏，才到明朝事又忙。
赠江湖隐者
蔡槃（宋代）

湖上人家住最幽，檐牙倒影落沧洲。
诗成梅坞三更月，酒醒蓬窗午夜秋。
移石为添烧药灶，卖金因起读书楼。
经年不入城闉去，长倚阑干看白鸥。
台城路 灯影
姚燮（清代）

凤凰城阙疑天上，荡摇万千星影。射树乌啼，照山黛媚，此外水烟平凝。

迢迢隐隐。恰江月初沉，夕风未紧。添写秋痕，藕田一曲响笭箵。

看伊颤红晕绿，似萤流空际，明灭不定。水角窗移，柳阴帘闪，怯否露凉云冷。

碧蛾飞尽。问几处歌阑，几人酒醒。佛阁钟高，斗斜银汉迥。
洛中逢白监同话游梁之乐，因寄宣武令狐相公
刘禹锡（唐代）

曾经谢病各游梁，今日相逢忆孝王。少有一身兼将相，

更能四面占文章。开颜坐上催飞盏，回首庭中看舞枪。

借问风前兼月下，不知何客对胡床。
嘉定二年秋重游洞霄宫
胡榘（宋代）

重寻九锁蹑丹梯，回首空惊岁月移。
风虎守阍宁易到，冰龙候路却先驰。
松筠老去俱全节，猿鹤迎来尽故知。
更拂栖真洞间石，弟兄同记胜游时。
宝相敷
董嗣杲（宋代）

谁趱珍芳态度呈，风香露色谩敷荣。
纵矜百媚留春色，难压群敷殿晚名。
暗绿园林黄鸟静，嫣红篱落粉机明。
禁持光景无多日，冶艳随飘逐雨晴。
仲冬朔日登湘南楼复用正父前韵
张栻（宋代）

历遍江南处处山，峤南还得倚楼看。化工此地无馀巧，爽气穷冬更逼栏。

官事随时宁解了，书盟平日未应寒。相逢自有论文乐，只把空杯未碍欢。
江下（一作上）初秋寓泊
杜荀鹤（唐代）

蒙蒙烟雨蔽江村，江馆愁人好断魂。自别家来生白发，
为侵星起谒朱门。也知柳欲开春眼，争奈萍无入土根。
兄弟无书雁归北，一声声觉苦于猿。
庭前菊花
刘敞（宋代）

翠叶金花刮眼明，薄霜浓露倍多情。谁人正苦山中醉，借与繁香醒宿酲。
杂诗
卢龙云（明代）

北风何凛烈，落叶离本根。山川改气候，黯淡无朝昏。

室人戒裳改，中庖具盘飧。闻君将远行，哽咽未能言。

道路多修阻，何日当回辕。他乡各异俗，谁与共寒暄。

知音不可遇，世态难具论。山中有藜藿，可以乐衡门。
过临平莲荡四首
杨万里（宋代）

莲荡中央劣露沙，上头便著野人家。
篱边随处插垂柳，檐下小船萦钓车。
题画竹
李叔玉（明代）

君家碧疏见清影，别是一段淇园秋。何人笔底得天趣，云是东吴夏瑞州。

瑞州胸中竹如箦，一枝一叶良可惜。却笑萧郎技痒时，手战眼昏头雪白。

兴来雷从地中出，万箨须臾起苍壁。翩迁彩凤羽欲堕，偃蹇青虬势安敌。

仙郎何以得此幅，邀我题诗记真迹。醉后操觚一挥洒，不让王维有声画。

公馀坐对夜深时，明月清风不论价。
《归来引》送王子立归筠州
苏轼（宋代）

归去来兮，世不汝求胡不归？汹北望之横流兮，渺西顾之尘霏。

纷野马之决骤兮，幸余首之未鞿。出彭城而南骛兮，眷丘陇而增欷。

乱清淮而俯鉴兮，惊昔容之是非。念东坡之遗老兮，轻千里而款余扉。

共雪堂之清夜兮，揽明月之馀辉。曾鸡黍之未熟兮，叹空室之伊威。

我挽袖而莫留兮，仆夫在门歌《式微》。归去来兮，路渺渺其何极。

将税驾于何许兮，北江之南，南江之北。于此有人兮，俨峨峨其丰硕。

孰居约而尔肥兮，非糠窍其何食。久抱一而不试兮，愈温温而自克。

吾居世之荒浪兮，视昏昏而听默默。非之子莫振吾过兮，久不见恐自贼。

吾欲往而道无由兮，子何畏而不即。
冬瓜
郑清之（宋代）

剪剪黄花秋后春，霜皮露叶护长身。生来笼统君休笑，腹里能容数百人。
自江陵之徐州路上寄兄弟
白居易（唐代）

岐路南将北，离忧弟与兄。关河千里别，风雪一身行。

夕宿劳乡梦，晨装惨旅情。家贫忧后事，日短念前程。

烟雁翻寒渚，霜乌聚古城。谁怜陟冈者，西楚望南荆。
相逢行
卢龙云（明代）

长安狭斜路，轩盖日追随。突如流星转，叱咤成风雷。

拂剑平明去，垂鞭日暮回。市人皆辟易，言从天上来。

敝裘款段马，平生寡所谐。虚薄乖时用，中道且徘徊。

顾问何为者，栖栖逐尘埃。挥手谢时贵，王孙只自哀。

燕诏不可作，孰扫黄金台？
过怀安军云顶寺
袁说友（宋代）

拂云绝顶俯金囦，直上重山最上颠。
一佛向来临大地，万松今上近高天。
枯楠夭矫浑生意，断石盘陀几合年。
大士重来闻嘱付，毫光端欲扫烽烟。
闻有
徐孚远（明代）

闻有穹炉使，方当来问津。衣冠他日异，名号一时新。

伍员虽仇楚，王琳还入陈。不知高岭上，锡冢为何人。
郊行
刘克庄（宋代）

薄有西风意，郊行得自娱。
山晴全体出，树老半身枯。
林转亭方见，江侵路欲无。
何妨桥缆断，小艇故堪呼。
喜迁莺·鸠雨细
许棐（宋代）

鸠雨细，燕风斜。春悄谢娘家。一重帘外即天涯。何必暮云遮。
钏金寒，钗玉冷。薄醉欲成还醒。一春梳洗不簪花。孤负几韶华。
沁园春
陈维崧（清代）

一种江梅，偏向君家，出奇无穷。看千年复活，乔柯蚴蟉，重台并蹙，冷蕊空濛。

人曰奇哉，梅云未也，要为先生夺化工。休惊诧，请诸君安坐，洗眼秋风。

须臾露濯梧桐。忽逗出罗浮别样红。正朦胧一夜，银河影里，稀疏数点，玉笛声中。

只恐东篱，有人斜睨，菊秀梅娇妒入宫。当筵上，倩泉明和靖，劝取和同。
纪梦
邹浩（宋代）

玉色照清都，孤臣亦侍书。叨蒙一笔赐，恩似五年初。

窜逐虽云远，精诚自不疏。皇心定垂恻，行获奉安舆。
瑞鹧鸪 出歌姬
吴绡（清代）

筵前檀板试新声。娇喉啭处听春莺。短发齐肩，似束腰肢小，更喜双眸片月清。

杨花本是无情物，等闲化作浮萍。当年费尽黄金。

辛苦缘歌舞，教初成。雨散云飞一梦醒。
赠方道士回沔阳
胡天游(元)（元代）

天上神仙白玉畿，山中道士紫烟衣。
风尘澒洞双凫去，城郭荒凉一鹤归。
碧海青桑谈世故，丹田火枣悟玄机。
明朝又向江头别，回首空山叶正飞。
重游芝山
柯潜（明代）

眼底皆亲旧，相邀访白云。好山看不了，名酒饮都醺。

晴旭移花影，轻鸥护水纹。莫谈尘世事，诗思正缤纷。
寒食
白居易（唐代）

人老何所乐，乐在归乡国。我归故园来，九度逢寒食。

故园在何处，池馆东城侧。四邻梨花时，二月伊水色。

岂独好风土，仍多旧亲戚。出去恣欢游，归来聊燕息。

有官供禄俸，无事劳心力。但恐优稳多，微躬销不得。
重游蔬香小圃赠梦庐 其三
路璜（清代）

种树多于屋，墙低野望宽。看花时过客，对竹画生寒。

碧涧分泉易，红尘到枕难。卧游忘早暮，脱略谢衣冠。
衡州早春二首
吕温（唐代）

碧水何逶迤，东风吹沙草。烟波千万曲，不辨嵩阳道。

病肺不饮酒，伤心不看花。惟惊望乡处，犹自隔长沙。
长洲夜泊
释斯植（宋代）

吴楚昔曾游，凄凉满客舟。
因思千古事，空起十年愁。
日尽他山少，江流远地秋。
今宵犹有月，不似庾公楼。
送张绣枫
刘大櫆（清代）

君家住近姑苏台，门前绿水群鸥来。
坐对晴窗诵六甲，桃花灼灼当窗开。
几年入洛曳珠履，笔端所向皆披靡。
为惜风光不待人，梦魂飞渡吴江水。
与君一见论心事，倾筐倒筐无所忌。
燕市酒徒今几人，酒酣更洒杨朱泪。
遥指秋波江上船，孤帆飒飒凌苍烟。
吴中春草碧于染，聊寄相思到日边。
袭克懋托疾不肯入试赋赠
李攀龙（明代）

白发萧萧一布衣，秋风摇落雁南飞。如何自听朱弦绝，此调人间识者稀。
闻幼槃弟归喜而有作 其二
谢逸（宋代）

风雨多年不对床，便当携被过溪堂。曲肱但作吉祥卧，浇舌惟无般若汤。
十六日晚归见白楼
丰坊（明代）

褦经过少，支离宇宙空。
归眠北窗下，消受满楼风。
浴罢移冰簟，吟成对草虫。
早知身是幻，宁复问穷通。
次韵刘和德赋渊明
于石（宋代）

气之生斯世，身穷志弥笃。
不惟气浩然，亦是敦薄俗。
渊明晋高气，志岂在微禄。
不以进为荣，不以退为辱。
云出鸟倦还，吾亦从吾欲。
南山岂无豆，东篱亦有菊。
日与田父游，气象和而肃。
一枕北窗风，红尘任奔逐。
起视天壤间，四海空两目。
但愿樽有酒，宁顾瓶无粟。
贺新郎（题双溪冯熙之交游风月之楼）
黄升（宋代）

倦整摩天翼。笑归来、点画亭台，按行泉石。落落元龙湖海气，更著高楼百尺。收揽尽、水光山色。曾驾飙车蟾宫去，几回批、借月支风敕。斯二者，惯相识。

玲珑窗户青红湿。夜深时、寒光爽气，洗清肝膈。似此交游真酒落，判与升堂入室。有万象、来为宾客。不用笙歌轻点涴，看仙翁手搦虹霓笔。吟思远，两峰碧楼对两峰甚奇。
代陈季若上张帅
林光朝（宋代）

柳堤九曲暗青丝，画戟丛中昼影迟。
传说姑苏新乐府，只缘太守例能诗。
五用喜雨韵三首
吴潜（宋代）

暗云泼雨土生香，不假琮黄与璧苍。
天道从来关感应，人閒此际换炎凉。
青灯可近聊凭案，缃帙堪翻谩启箱。
窗外候虫声更急，坐看斜月照堂皇。
鹧鸪天·真个亲曾见太平
佚名（宋代）

真个亲曾见太平。元宵且说景龙灯。四方同奏升平曲，天下都无叹息声。长月好，定天晴。人人五夜到天明。如今一把伤心泪，犹恨江南过此生。
墨君十咏 其九 夜
王铚（宋代）

倚竹佳人生暮愁，那知情伴夜蝉幽。一山风月龙吟罢，声入江云袅袅秋。
惠山
张侃（宋代）

胜槩弃道旁，翠色空萧爽。泉经古涧流，鸟趁枯藤上。

俗眼眩浮华，红妆围翠幌。入山恐太深，更肯契心赏。

山灵亦退听，佳名虑标榜。断绠汲寒深，随人堕世网。
社日次韵
方岳（宋代）

邂逅治聋酒，春风免破除。
燕来双鬓雪，花覆一床书。
野确生茨草，山盂饱饭蔬。
宰平无此手，自觉老怀纾。
驷马桥
常纪（清代）

未沽临邛酒，先过驷马桥。如何卖赋后，忍听白头谣。
歌寄留英禅德
释重显（宋代）

当时临际辞黄檗，或指河南或河北。英禅此日下中峰，机案曾焚笑仍则。

九包一角惭称瑞，导月观星亦非意。争似韶阳振古风，半途未肯还希冀。

归去来，归去来，飞泉浩浩声如雷。
和中丞晏尚书忆谯涡二首
宋祁（宋代）

春波漫处寻他浦，晚潦清时觅故洲。
使舸忽归心赏罢，后来风浪但惊鸥。
问疾维摩赞
释居简（宋代）

卖弄澜翻舌，文殊是阿谁。未曾谈不二，已自落思惟。
谦仲好古携酒见过伯氏以诗谢之次韵
王洋（宋代）

我生南北本殊津，邂逅相逢若聚苹。
故纳破愁成一笑，应怜对影只三人。
居嫌人邑犹分袂，醉觉同心只异身。
送客溪边一惆怅，新欢过眼又前尘。
苏幕遮 秋旱喜雨
梁寅（元代）

白萍乾，红蓼悴，日减溪流，尘拥浑如雾。一日云凝千嶂雨。黄叶潇潇，却又添新翠。垦蒿烟，耕草露。种麦栽菘，生计那嫌暮。预羡登高欢会阻。门掩黄花，也自多幽趣。
梅花喜神谱·大蕊八枝
宋伯仁（宋代）

中尊严祀典，鬯未裸而实。
将裸而实彝，礼文知有秩。
暮春醉中寄李干秀才
马异（唐代）

欢异且交亲，酒生开瓮春。不须愁犯卯，且乞醉过申。

折草为筹箸，铺花作锦裀.娇莺解言语，留客也殷勤。
挽番阳戴如曾贡士母金氏
许月卿（宋代）

霜氯凛闺妹，严风老更癯。
诗书谓有子，门户可无夫。
鶵凤横秋鹗，孤鸾啼夜乌。
长松有风雨，枯草但平芜。
送顿起及第还蔡州
苏辙（宋代）

诏书京辅起沉沦，岁贡仍居第一人。
不愧得官名暂屈，自夸对策语深淳。
读书饱足终无厌，従宦奔驰自此新。
我去淮阳今不久，邻邦时得问音尘。
次韵刘美中赠段居士
王庭圭（宋代）

昨夜送人为太守，今朝不记是何年。归来一粟庵中坐，水在瓶中月在天。
水龙吟 大风寒甚舟中闭塞如新妇倚此排闷
薛时雨（清代）

凄凉一叶孤舟，客怀已自伤萧瑟。封姨作势，飞扬跋扈，欺人寥寂。

惯起潮头，暗牵篷脚，偷来帘隙。笑笼头破帽，多情恋我，争禁得、寒威袭。

犹幸耽吟成癖。压归装、缥缃青碧。愁多须遣，不吟黄九，便吟秦七。

调古词新，狂来闷去，夜灯重剔。听隔江戍鼓，声声点点，和孤吟客。
闻诸襄七在金华有述
邓牧（元代）

玉堂仙人居士俦，丹床鸾鹤参遨游。万言直泻一杯水，三顾屡回重瞳眸。

朅来吴越成春秋，往欲从之何缘由。劳思未已仰天笑，金华山高灵草幽。
题徐明叔海舟横笛图
王洋（宋代）

莫爱一掬水，海阔观狂澜。莫爱手中月，空明海上山。

人生适意贵如此，前度徐郎在千里。喷云裂石天宇高，夜寒水冷鱼龙起。

世间俗客贪昏睡，波涛不识神灵意。更令叠奏数曲终，鲸山会作玻璃翠。

画工妙手今无几，可惜徐卿今老矣。醉中睡起百忧宽，与君一笑西风里。
颂十六首
释慧晖（宋代）

蹈泥运土自参机，收足展掌自到奇。
个个须庆曾转拨，真灯破夜意光微。
雨夜三首 其三
刘攽（宋代）

云闇黄昏雨，风凄九月秋。老便安坐久，用即置书休。

知命应无念，虚心自不愁。三年同此兴，中夜一灯留。
【越调】斗鹌鹑_蹴踘
关汉卿（元代）

蹴踘
蹴踘场中，鸣珂巷里，南北驰名，寰中可意。夹缝堪夸，抛声尽喜。那换活，煞整齐。款侧金莲，微那玉体。唐裙轻荡，绣带斜飘，舞袖低垂。
【紫花儿】打得个桶子膁特硬，合扇拐偏疾。有一千来搊拾。上下泛匀匀的，论道儿直。使得个插肩来可喜，板搂巢杂，足窝儿零利。
【小桃红】装跷委实用心机，不枉了夸强会，女辈丛中最为贵。煞曾习，沾身那取着田地。赶起了白踢，诸余里快收拾。
【调笑令】喷鼻，异香吹，罗袜长粘见色泥，天生艺性诸般儿会。折末你转花枝勘膁当对，鸳鸯叩体样如画的，到啜赚得校尉每疑惑。
【秃厮儿】粉汗湿珍珠乱滴，宝髻偏鸦玉斜堆。虚蹬落实拾蹑起，侧身动，柳腰脆，丸惜。
【圣药王】甚旖旎，解数儿希，左盘右折煞曾习。甚整齐，省气力，旁行侧脚步频移，来往似粉蝶儿飞。
【尾】不离了花前柳影闲田地，斗白打官场小踢。竿网下世无双，全场儿占了第一。
小姑谣
谢榛（明代）

阿婆使妾舂稻粱，小姑又唤缝衣裳。一时不应小姑怒，可堪颜色来风霜。

小姑打时只袖手，小姑骂时只闭口。眼看小姑也嫁人，姑嫂不得长相守。

闻道比妾小姑多，小姑他日当如何。
贺新郎·一笑春无语
吴潜（宋代）

一笑春无语。但园林、阴阴绿树，老红三数。底事东风犹自妒，片片狂飞乱舞。便燕懒、莺残初起。芍药荼还又是，仗何人、说与司花女。将岁月，浪如许。悠悠倦客停江渚。寄扁舟、浮云荡月，棹烟帆雨。留得闲言闲语在，可是卿卿记取。待尽把、愁肠说与。泛梗浮萍无定准，怕吴鳞、楚雁成离阻。歌未了，恨如缕。
鸡鸣寺寄怀祁敬江
李玉（明代）

金陵秋气郁苍苍，别恨翻惊满寺房。万里家山怜久客，一年歧寺叹回肠。

论心明月谁同调，把酒清风只自尝。欲问旧游同乐侣，笑歌曾否念凄凉。
观涛
郑獬（宋代）

怒涛沃日为之阴，下有蛟龙不测深。
若比人间恶风浪，长江风浪本无心。
小蔡许借徐诗未至
周紫芝（宋代）

马中未必无骅骝，人中岂可无曹刘。龙媒西来几万里，异士一出三千秋。

李白坐诗窜夜郎，退之论佛流潮州。天公可笑无老眼，两翁憔悴令人愁。

平生四海黄太史，长庚配月何曾死。西江自是南国纪，公有高名政如此。

人言此老酷似舅，坐上拈花独公喜。分得西江一派流，万古正须公一洗。

我老耽诗空瘠臞，起死针盲正要渠。子岂有意能起予，书来并寄囊中珠。
偈颂七十六首
释子益（宋代）

十五日已前明似镜，十五日已后曲如鎌。
正当十五日，元人知此意，
令我忆南泉。
水调歌头 寿隐者十一月初七
梁大年（宋代）

南极寿星现，佳气蔼庭除。谁为绛人甲子，为我一轩渠。

恰喜亥成二首，还庆阳来七日，和气渐舒徐。敬为图南祝，一瓣问兴居。

傲松筠，抚龟鹤，乐蓬壶。斑衣戏舞，春满兰玉正森如。

却忆杜陵老子，因羡碧山学士，茅屋换银鱼。何似温柔地，丝竹伴琴书。
偈倾一百三十三首
释法薰（宋代）

法尔不尔，如何指南。
古佛露柱，昼夜交参。
蒋山虽恁麽道，西天有人不甘。
偕王道观雪中联句 其二
黄裳（宋代）

密霰俄传信，痴云预作媒。瑶池方潋滟，玉凤更毰毸。
题所藏二修禊帖后
许及之（宋代）

昭陵脱手已非真，石本流传喜似人。澹墨似肥浓似瘦，骊黄不见见精神。
秋霁
郭步韫（清代）

秋霁黯将暝，萧条江上村。蝉声催落木，松色老蓬门。

聚散复何定，荣枯安足论。年年离别泪，怕见旧衣痕。
杂诗
李复（宋代）

高松怀正气，挺特入空碧。
短棘无直枝，千钩未成尺。
松生倚云冈，棘散傍道侧。
道侧侵行人，牵衣去不得。
丝蔓乱附托，狐狸喜偃息。
美恶类相感，庸讵分知识。
秋风叶落时，碍眼如矛戟。
斤斧不得施，怅然空歎息。
颂古二十四首
释宗演（明代）

无边不动虚空体，不拒阴阳去复来。
谁道一双穷相手，未尝容易舞三台。
梦太夫人如平生
姚勉（宋代）

山鹿随麋栾，林乌反哺慈。
伤心惟梦里，有母似儿时。
爱子平生念，思亲隔世悲。
松楸霜露冷，北望泪交颐。
鹧鸪天 题村叟屋壁
袁黄（明代）

数叠烟林散翠鬟，莫嫌此地少青山。酒逢社日添酬应，花到开时费往还。

松老大，竹平安，柴门虽设不曾关。旁人方讶茅斋窄，鹤栅蜂房割半间。
贫居
华岳（宋代）

贫居不暇理椽茅，只倩江山围一遭。
林鸟乐时知地僻，岭云閒处觉天高。
春衫著破重连线，腊酒擎乾独醡糟。
且把杯盘聊自适，不须平地起风涛。
录秋日藁因写客况寄王倅昆仲仲亦曾任衡倅
董嗣杲（宋代）

富池羁客吟穷秋，吟成写出还包羞。
王家兄弟领此幽，识迈子包与子由。
欲织寒江无机收，两眼远睨边烽楼。
前时水颓岸不修，今日云族蒙荒洲。
洲上秃树叶不留，丹缬都渍泥涂浮。
烧薪晚煮云子柔，方才落斧鸣潮头。
欲填饥腹消客愁，饱时熟睡迷庄周。
蝴蝶梦破嗟年流，不解俯首寻茶瓯。
飞鸿整阵声何遒，忆君金玉孰可侔。
自期雪夜访君游，乘兴肯逊山阴舟。
河中石刻
佚名（唐代）

雨滴空阶晓，无心换夕香。井梧花落尽，一半在银床。
送癯仙住沙湾
梁以壮（明代）

闻说青螺外，幽斋好一间。有人风雅甚，留汝赋诗閒。

写字临残帖，扶藤上近山。深秋知雨少，予或到沙湾。
老棕
舒岳祥（宋代）

马鬉频剪新心吐，凤翅初开劲叶森。更有木鱼三百尾，山僧锅里煮黄金。
春日杂兴 其一
韩淲（宋代）

人多愁不达，达则定无愁。不知所愁何，大半为身谋。

爵服纵可贵，事业终悠悠。以兹旦暮心，且从山水游。
读雪窦禅师祖英集
张伯端（宋代）

曹溪一水分千派，照古澄今无滞碍。
近来学者不穷源，妄指蹄洼为大海。
雪窦老师达真趣，大震雷音椎法鼓。
狮王哮吼出窟来，百兽千邪皆恐惧。
或歌诗，或语句，
丁宁指引迷人路。言辞磊落义高深，
击玉敲金响千古。争奈迷人逐境留，
却将言相寻名数。真如实相本无言，
无下无高无有边。非色非空非二体，
十方尘刹一轮圆。正定何曾分语默，
取不得兮舍不得。但於诸相不留心，
即是如来真轨则。为除妄相将真对，
妄若不生真亦晦。能知真妄两俱非，
方得真心无罣碍。无罣碍兮能自在，
一悟顿消穷劫罪。不施功力证菩提，
从此永离生死海。吾师近而言语畅，
留在世间为榜样。昨宵被我唤将来，
把鼻孔穿放杖上。问他第一义如何，
却道有言皆是谤。
金陵白杨十字巷
李白（唐代）

白杨十字巷，北夹湖沟道。
不见吴时人，空生唐年草。
天地有反覆，宫城尽倾倒。
六帝馀古丘，樵苏泣遗老。
赋周畏知寓斋
张栻（宋代）

知君随寓即能安，久矣家山咏考盘。
幕府漫游从鬓秃，竹作寄傲有书观。
此身讵可忘三省，世路何妨阅万端。
俯仰周旋皆实理，未应只向寓中看。
吹笛
丰越人（明代）

空林醉卧不知秋，手采芙蓉下小舟。
明月满天凉似水，闲吹短笛过沧洲。
狼山
释元肇（宋代）

寺因先幻有，仙迹本虞君。渡口几点屋，山腰一抹云。

长江浮地轴，孤塔焕天文。欲问秦皇事，高崖迥不闻。
次瓜州
陈造（宋代）

云曀平山塔，烟明老濞城。客行判费日，舟泊细论程。

闸水清兼浊，潮天雨复晴。未须归有梦，午枕惬凉生。
次韵子山登楼有感 其一
赵孟頫（元代）

西北高楼好，登临望眼空。弁山横雨外，笠泽浸天东。

计乏千金药，羞看百鍊铜。只应将世事，都付酒杯中。
惜花
白居易（唐代）

可怜夭艳正当时，刚被狂风一夜吹。

今日流莺来旧处，百般言语泥空枝。
纪梦（一作梦入琼台，本事诗及唐诗纪事并作许浑）
许瀍（唐代）

晚入瑶台露气清，天风飞下步虚声。

尘心未尽俗缘在，十里下山空月明。
木兰花（十二月二十日卢姊生辰）
葛胜仲（宋代）

谈围曾蔽青绫帐。林下中年敦素尚。烟波偶趁一帆风，却锁云扃来就养。

自从悟得空无相。身把虚空来作样。大千沙界抹为尘，未比无生真寿量。
丙辰自南宫下第还避倭往来无定居亲交少至独
归有光（明代）

江乡卜筑又城皞，春去秋来似雁臣。
总是寂寥扬子宅，如何更有问奇人。
闻雁二首 其一
严羽（宋代）

凄离听不足，咿嗈断还续。江人何似情，贾客舟中宿。

夜深沙碛寒，月冷洞庭宽。寂寞相依影，悲风动毳翰。
常思惟赞
释了惠（宋代）

不滞闻见而受用闻见，不涉思惟而深入思惟。
一坐至今扶不起，圆通门户草离离。
次韵答光守杨公济见寄
郭祥正（宋代）

一别沾都扬子云，梦魂飞断每沾巾。金门赋奏龙蛇晓，原庙诗沾锦绣春。

顾我漫为长醉客，非君谁是广骚人。荣分符竹归无路，盛送佳篇慰病身。
望江楼
史密（清代）

万树争夔阁，千山急剑州。我来八月节，登此百年楼。

地逼巴渝尽，天包楚邓流。何堪复吹笛，风雨及深秋。
和毛国镇白云庄五咏 掬泉轩
苏辙（宋代）

卜筑高深已有山，起居清润可无泉。
穿墙白练秋声细，照屋清铜晓色鲜。
已放鱼虾嫌跳掷，更除萍藻任漪涟。
只应明月中霄下，长共禅心相向圆。
雁荡山
释惟一（宋代）

四海名山曾过目，就中此景难图录。山前向见白头翁，自道一生看不足。
雪汀见二鸥三鹊对立
巩丰（宋代）

二鸥三鹊羽毛鲜，立在方沙更可怜。
全似烂柯棋势里，白棋初让黑棋先。
少年游
陈师道（宋代）

御园果子压枝繁。看看分摘无缘。团沙弄雪，劳心费手，不肯暂时圆。

赛神旧愿心儿有，终了待、几时还。芍药梢头，红红白白，一种几千般。
美人曲
李天馥（清代）

花气惹阳春，晴窗晃镜尘。画眉啼彻曙，愁杀画眉人。
惜花容
盼盼（宋代）

少年看花双鬓绿。走马章台管弦逐。而今老更惜花深，终日看花看不足。坐中美女颜如玉。为我一歌金缕曲。归时压得帽檐欹，头上春风红簌簌。
程阁学知建宁府入对二首
赵蕃（宋代）

日边飞下诏黄新，大府潜藩属老成。
一代儒宗还北阙，十年法从对延英。
从容定有回天力，咫尺重闻曳履声。
便觉儿童语音好，谢公今起慰苍生。
挽吕东莱
赵烨（宋代）

近接南轩讣，公今事亦休。
彫零数耆旧，牢落一山丘。
吾道将穷矣，苍天可问不。
双溪楼下水，应共哭声流。
津梁寺寻李侍御
钱起（唐代）

禅林绝过客，柱史正焚香。驯鸽不猜隼，慈云能护霜。

骢声隔暗竹，吏事散空廊。霄汉期鸳鹭，狐狸避宪章。

绕阶春色至，屈草待君芳。
鱼不食四首送柏山 其一
张子翼（明代）

鱼不食，倚江矶。天头云树晚依微，五湖烟艇雨霏霏。

七月八月鲈鱼肥，六物不具知者谁。君不见玄真子，斜风江上一蓑衣，春来春去不知归。
赋得起坐弹鸣琴
李孙宸（明代）

夜静群动息，悠然百感侵。我怀无所托，揽衣调素琴。

掩抑调中恨，凄清弦外心。松风时扣户，错讶到知音。
酬王哦松八景 其四 鄂渚春归
释居简（宋代）

噎噎梅花煖响初，晓来痕绿到蘼芜。鹗沈鹦鹉千年恨，指旧江山忍按图。
涧上 其二
韩淲（宋代）

新凉吹得鬓斑斑，老去身谁似我閒。尽日微吟吟忽断，但随秋水看秋山。
亡友舒州通判张君哀挽诗
李昌祺（明代）

我昔游禾州，英俊森跌宕。众中昉识君，彼此年盛壮。

定交文字间，倾倒已见谅。推能实居先，论齿仍在上。

既欣气味同，复喜怀抱旷。温温璞玉姿，浩浩江海量。

岂惟邑校雄，允谓士林望。及门师易庵，卒业侍函丈。

大哉四圣经，研究彖与象。袖然西江魁，足继宋陈亮。

诸生老场屋，颡泚羞倔强。词垣七八年，葭玉得倚傍。

编摩互论讨，疑惑共咨访。但期荅君亲，未省谒卿相。

佞色从古鄙，直躬岂今尚。始屈倅邦畿，翻能拯民恙。

公平村有谣，苦澹宦无况。何期寒窭家，忽被仁惠贶。

云胡去郡亟，遂使失保障。一官滞房山，连岁董夫匠。

令名诸公推，敏识多士让。政须峻升迁，溘尔遽凋丧。

呼天邈不闻，为善匪可仗。缙绅竞悼伤，舆隶亦惆怅。

而我忝深知，肝胆两相向。切偲失箴规，磨琢废炉荡。

情捐骨肉亲，序缺兄弟行。前修不可作，后进日流荡。

哀哉若人亡，士习趍谬妄。纷纷夸毗子，翻覆千万状。

譬犹蚁附腥，缭绕沿瓮盎。畴能遏颓波，奚忍鼓其浪。

孰知余心悲，孤立谁我相。令仪隔幽明，清梦劳想像。

作诗述初终，老泪恣横放。
郡西斋有夜合萱草对开因成二阕 其一
韩琦（宋代）

合欢香影拂西斋，萱草前临小槛开。待尔忘忧与蠲忿，争如无事起灵台。
十二月一日
陆游（宋代）

病愈都忘老，晴和已似春。
畦蔬青长甲，塘水绿生鳞。
酒碗论交密，丹炉作梦新。
穷居那敢恨，幸远庾公尘。
跋马过常州至舣舟亭进舟遂成是首
弘历（清代）

风流苏髯仙，遥年此系艇。遗迹至今传，以人不以境。

流为佛氏宇，松竹颇幽静。印公旧深契，玉带留堪省。

南来缘观民，讵为赏烟景。敞榭及孤亭，点缀备临幸。

玉局强项人，想未必首肯。山僧不解禅，念佛持清警。

云昔曾执戈，放下屠刀猛。乘舻就前途，回望崇情永。

坡留我则往，不系閒云影。
巳未春日山居杂兴十二解
杨万里（宋代）

一春雨脚滞东园，柳绊花牵不暂闲。
今日酽晴天气好，杖藜看水更看山。
庚子岁除辇下作
强至（宋代）

呼儿来秉烛，点检鬓边丝。
志在惊时晚，年加愿晓迟。
京华犹旅食，世态益吾悲。
四十明朝是，愁吟杜子诗。
戏明叔
赵蕃（宋代）

晚食以当肉，故云巧于贫。
我云未若子陈子，挂箔为图能事新。
剪刀不用求诸并，海图波
涛供补纫。我今非剪讵可坼，
树林楼阁相参陈。君知人穷定何因，
政坐百巧逢天嗔。天之嗔人或可恕，
君更白取遮四邻。虽然我诗聊戏君，
天生万象孰主宾。渠如爱惜不我惜，
听渠收卷藏箱巾。
建溪十咏其五梨山庙
杨亿（宋代）

唐季临兹郡，生祠已薦馨。
声诗传乐府，廟貌载图经。
画壁流尘暗，金碑古藓青。
细民时请福，挝鼓赛遗灵。
与箬溪焕上人夜坐
李龏（金朝）

一庵秋色里，共坐佛灯前。风引上香磬，月浮煎茗泉。

袖寒沙气逼，窗迥树声悬。语罢鸦栖定，山僧入夜禅。
宿张云举院
白居易（唐代）

不食胡麻饭，杯中自得仙。隔房招好客，可室致芳筵。

美酝香醪嫩，时新异果鲜。夜深唯畏晓，坐稳不思眠。

棋罢嫌无敌，诗成愧在前。明朝题壁上，谁得众人传。
学士院端午贴子二十七首 夫人阁四首
苏辙（宋代）

修厦欺晴日，重帘度细风。
群仙不烦促，长在广寒宫。
寻芳空茂木，斗草得幽兰。
歌舞纤絺健，嬉游玉佩珊。
新煮青筠稻米香，旋抽独{尔虫}薄罗光。
剩堆雕俎添崖蜜，争作轻衫荐寿觞。
御沟绕殿细无声，飞洒彤墀晓气清。
开到石榴花欲尽，阴阴高柳一蝉鸣。
鄂州南楼其下为黄鹤楼故基
冯时行（宋代）

今日南楼独上时，西风无复片云飞。
天连江水去不尽，云傍远云閒自归。
鹦鹉巧言终掇祸，麒麟高举亦知几。
诗翁仙子今何在，徙倚栏干送落晖。
古松
王之道（宋代）

老松如蛟龙，气夺百万军。
根蟠苍崖石，梢拂青天云。
山神护野火，地主诃樵斤。
魁然栋梁材，为之献吾君。
题袁州邵录三老图
王义山（宋代）

不夸九老写成图，要似一家三老无。
满把寿觞拼一醉，父前母后子来扶。
郡斋鹤飞来作三诗还之
陈造（宋代）

不知蜗舍安卑陋，何似侯家效羽仪。
千字罢赓明远赋，一诗聊送佐卿归。
秋闺怨
姚纶（明代）

黄叶满阶秋已阑，征人千里隔长安。年年怨杀西风雁，不送书来只送寒。
圩丁词十解
杨万里（宋代）

圩田元是一平湖，凭伏儿郎筑作圩。
万雉长城倩谁守，两堤杨柳当防夫。
谒告之楚出都间晚泊
张耒（宋代）

马迹不在眼，浪声初泊船。
苍禾荒霁泽，红树表霜川。
淮海南浮地，星辰北拱天。
东方聊一饱，楚稻不论钱。
拟李义山柳枝词五首
陈师道（宋代）

嫋嫋东门柳，重重小苑花。
为谁须落子，著意莫藏鸦。
题义门胡氏华林书院
向敏中（宋代）

岑楼高架郁嵯峨，几度凭栏发浩歌。
春树鸟声当户巧，夕阳山色卷帘多。
花凝玉勒含烟露，酒泛金樽醉绮罗。
自是梁园知好客，不妨车马日相过。
梅山一首
刘一止（宋代）

伊昔市门隐，山今尚姓梅。危言关社稷，仙迹混蒿莱。

此事谁云者，斯人安在哉。伤今更怀古，老意独悲哀。
依韵和张元伯职方岁除
邵雍（宋代）

及正四十六，老去耻无才。
残腊方回律，新春又起灰。
非唯忘利禄，况复外形骸。
白发已过半，光阴任自催。
陈君举饭余仓司之五峰阁移坐临檐口占举似
曾丰（宋代）

杰阁峥嵘著树间，门从好色未尝关。檐前珠箔开平远，坐上清尊答燕閒。

能卷尘心三曲水，欲迷客眼九嶷山。主人胸次俱收拾，笔力虽饶万象悭。
中秋
严澄华（清代）

问取天香信若何，桂枝摇曳漾金波。一年月色此宵最，四海秋光何处多。

安得长绳羁玉兔，可无佳句侑红螺。遥闻隔院儿童语，连臂街头去踏歌。
纪异诗
林希逸（宋代）

城中醮龙龙苦蛰，城门夜开八人入。粤从东关煽喊呀，飞烟卷作半空霞。

祝融熛怒咋齿牙，彤幢绛旆纷要遮。扶桑剥落喧撑叉，两岸炮焦几百家。

当时诸校阵阵来，传呼数里声如雷。州官令严兵官急，斤斧镵锄勾绠集。

其奈枯河无沈汁，炎曹横恣玄冥詟。天虽有泪不敢泣，千人万人瞠眼立。

扑之愈张听自戢，就中那得十数椽。败壁穿穴檐瓦悬，四围灰烬渠岿然。

邻人惊怪一郡传，扫街老妪今几年。只身穷独头如绵，家无一孔破絮缠。

只馀一棺候弃捐，以此吁天天见怜。幽明之理岂眇绵，天在屋头非虚言。

陆浑山火虽富妍，无所劝戒何足编，惜渠不遇昌黎仙。
哭吴卿明辅二首
刘克庄（宋代）

吴兢史法蔡邕碑，每叹斯文尚在兹。
老夺故交堪痛惜，晚徵集序未遑为。
单传骨髓惟吾子，空呕心肝向阿谁。
道远束刍携不去，覆翻遗墨岂胜悲。
定风波·长昼沈阴，谁声淅沥，羁人对此，言愁欲愁，倚清真商调歌之。当有凄异动听者
吴昌绶（清代）

尽日瞢腾怕展眉。此中情况倩谁知。却忆歌声箫局底。

休理。悲谁争遣到今时。

淼淼江乡波路阔。荻芦萧瑟雁南飞。怅望清晖怜玉臂。

沈醉。自牵乡思自禁持。
江上送客
严羽（宋代）

留君夜饮北风寒，且折梅花耐醉欢。明日桐庐潮去远，孤帆天际若为看。
昆明池
程本立（明代）

昆明海水不成潮，一镜涵空山影摇。明月碧鸡飞夜夜，白云苍影变朝朝。

登临未必南荒恶，瞻恋其如北极遥。汀草汀花自春色，无人同放木兰桡。
送刘禹玄州判率农夫多人诣畿垦田
成廷圭（元代）

京畿华壤尽提封，开辟抡材献九重。使者传宣来万里，郎官分九领三农。

江淮田赋方全免，邦国军需足上供。今日送君歌此曲，庙堂无复虑年凶。
魏侯第东北楼堂郢叔言别聊用书所见成篇
李商隐（唐代）

暗楼连夜阁，不拟为黄昏。未必断别泪，何曾妨梦魂。

疑穿花逶迤，渐近火温黁。海底翻无水，仙家却有村。

锁香金屈戌，殢酒玉昆崙。羽白风交扇，冰清月映盆。

旧欢尘自积，新岁电犹奔。霞绮空留段，云峰不带根。

念君千里舸，江草漏灯痕。
钵山杂诗 其二
秦际唐（清代）

方潭广数亩，垂柳荫其旁。杂以千株桃，镜里窥明妆。

曲曲支危桥，孤亭遥相望。山半留丛祠，一角藏红墙。

风来摇钟声，坐久闻花香。白鸥亦忘机，沙渚相翱翔。
望阙口号
刘仔肩（明代）

阊阖排云宝殿开，千官鹓鹭早朝回。
不知谁献王褒颂，得奉君王万寿杯。
赠别昊星渚同门
方仁渊（清代）

阔别无端岁月更，入门一笑两忘情。君忧兰玉皤双鬓，我为烟霞误一生。

话到深宵杯再暖，感来旧事眼愈明。梅花无语勤留客，云水相违意自倾。
陈昌箕先生过访
赵潜（清代）

榕社同星散，回思各黯然。客帆终月雨，江草六朝烟。

骨尚崚嶒在，诗多慷慨传。出门常自悔，欹枕剑滩船。
题旌忠庙次王龟龄韵
喻良能（宋代）

睢阳截然当贼中，婴城既久粮食空。
矢死不降有二公，更史皎皎书其忠。
国家涵养自建隆，上至鹓鹭下罴罴。
一节一义皆获通，无不昭然简宸衷。
建炎多难谁奋躬，开门纳降何匆匆。
达官尚尔况困穷，嗟嗟唐侯一何雄。
抽砖击敌甘命终，愿以颈血污刃红。
精诚贯日亘云穹，上彻九重达尧聪。
诏令血食居镇东，激昂臣子忠勇风。
嘉名千古齐华崧，王仙作诗美抗戎，
岂比尔雅诂鱼虫。
点绛唇（仙吕）
周邦彦（宋代）

孤馆迢迢，暮天草露沾衣润。夜来秋近。月晕通风信。

今日原头，来叶飞成阵。知人闷。故来相趁。共结临岐恨。
嘉甫有西园之约病未能往
周孚（宋代）

风流王武子，一见一番新。处世诚名士，于余复外姻。

追寻元自熟，招唤不须频。孤负名园兴，衰年实厌春。
三亡诗
郭祥正（宋代）

荣翁苦于学，腹实五车书。尤明礼乐事，画就百幅图。

献之神宗朝，不报还旧庐。白头著青衫，老愤犹欲舒。

佐邑曾未赴，瞑目忽已殂。何子稍家富，恬不为利拘。

执笔工词章，科第学有馀。终遭有司黜，才命诚难俱。

今闻亦长往，令我勤悲吁。二家各有子，素业传门闾。

登科既同籍，奔丧又同途。李君出世胄，轩轩佩琼琚。

计偕冠多士，场屋喧名誉。晚乃乐高隐，卖药荒村墟。

愈贫愈自信，纯洁不可污。天胡夺其龄，否极泰则无。

斯人皆旧游，想望空踟蹰。顾我虽未死，目眊霜盈须。

近酒已先恶，趋时迹尤疏。飞章乞残骸，轻舟下重湖。

将投永安泊，访旧相欢娱。那知死生隔，三秀同时枯。

欲为招魂篇，悲风涕沾濡。
石公山观日没月出歌
王世贞（明代）

我登石公山，其颠据湖心。东西两轮对出没，东轮黄金西紫金。

紫轮冉冉破天碧，羲和鞭挥六螭息。霞使云君俨犹扈，金支翠旗光艴奕。

少选东轮际空起，万顷冲波波欲靡。稍出为钩渐为玦，馀光如练俄如绮。

狂夫举觞觞不空，时有五彩行其中。半岭初收火齐镜，千家仍浸水晶宫。

笑谓此两轮，中藏赤乌白兔，搏弄千古万古。今夕落吾手，匹如宜僚能使丸上复丸下。

此湖自称等溟渤，往往双眸际穷发。那知若木与扶桑，只在三吴一杯阔。

若论邹衍大九州，更有诸天千日月。六合之外多可疑，君但快饮莫少稽。

侧耳徐听鸣天鸡，西轮欲东东亦西。
儒巾
顾逢（宋代）

儒冠同昔日，吾道未尝衰。
毕竟犹存古，从教不入时。
簪花何足逊，漉酒尚堪为。
懒把青铜照，伤心两鬓丝。
秋日朝罢二首 其二
徐溥（明代）

秋到犹如溽暑时，夜来雨过溢龙墀。遥怜南亩多禾稼，载颂周家七月诗。
台湾近咏十首呈巡使黄玉圃先生 其五
蓝鼎元（清代）

台地一年耕，可馀七年食。寇乱继风灾，民间更萧索。

今岁大有秋，仓储补云亟。谷贵虑民饥，谷贱农亦恻。

厉禁久不弛，乃利于奸墨。徒有遏籴名，其实竟何益。

估客既空归，裹足此寥寂。何如撙节之，一艘一百石。

穷年移不尽，农商惠我德。幸与诸当途，从长一筹画。
同钱青在夜饮赋此赠别
王景琦（清代）

青灯酒数巡，寒夜独相亲。以我无家客，逢君失路人。

吟魂消远道，坚骨炼长贫。又逐征鸿去，轻车少住轮。
宋江三十六赞
龚开（宋代）

关索之雄，超之亦贤。
能持义勇，自命何全。
黄鹤楼
陆游（宋代）

手把仙人绿玉枝，吾行忽及早秋期。
苍龙阙角归何晚，黄鹤楼中醉不知。
江汉交流波渺渺，晋唐遗迹草离离。
平生最喜听长笛，裂石穿云何处吹？
追和东坡喜雪用王觌韵
王之道（宋代）

长安一夜雪，酒价涌朝市。何人独耐寒，翛然立庭砌。

盈盈竹间梅，靓妆欲谁媚。冰肌与玉骨，似不胜风袂。

丰年贵三白，麟凤敢称瑞。要令舆论协，庶遂我心慰。

春回在朝夕，枯荄动和气。尤怜麦盖锦，秀发功必倍。

忧葵亦何为，度日同度岁。不如拥百城，陶然六经醉。
次韵信倅练定梦雪中过王侍郎
晁补之（宋代）

梦觅毗耶看雨华，玉城银涧过萦斜。
乍疑雾廓千峰障，未觉雷惊万谷芽。
碧落清谈元物外，金闺高兴共天涯。
寒鸡唤起新诗就，谁忆袁安正卧家。
同彭渊才谒陶渊明祠读崔鉴碑
释德洪（宋代）

武王既伐纣，乃不立微子。虽有去恶仁，终失存商义。

夷齐不肯去，甘作首阳死。下视莽操辈，欺孤夺幼稚。

汗面亦戴天，特猴而冠耳。桓公弄兵权，刘裕窃神器。

先生于此时，抽身良有以。袖手归去来，诗眼饱山翠。

追还圣之清，太虚绝尘滓。长恨千载心，断弦掩流水。

崔子果何人，赏音乃知此。与君读此碑，相见一笑喜。
二十日与诸生私祀忠定祠退馂松风阁
邵宝（明代）

山中景物雨中楼，争道风雩是此游。竹径有香深处净，松坛无影上方幽。

茗留宿润春初撷，苓待新晴夜欲收。何处美人同我兴，便题书劄向渠投。
因堂上病重偶成寄外
陆懿淑（清代）

于归屈指十年残，难把中怀一日宽。阅历渐随年齿长，别离敢谢仔肩难。

原知世少忘忧草，安得人传夺命丹。却为病魔添百感，茫茫愁绪屡忘餐。
同省中诸僚游徐公子凤台园
皇甫汸（明代）

名园似与辟疆同，载酒时堪集上公。户里群山能自入，林间三径若为通。

穿池半引长淮水，种树多移禁苑丛。不是策勋麟阁后，谁应开第凤台中。
猛虎行
韩洽（明代）

虎欲异群虎，舍山而渡湖。自失险阻窟，托身就菰芦。

村落齐戒严，邻保相招呼。耰锄代戈矛，勇锐当先驱。

爪牙岂不猛，其如处世孤。奋斗亦良久，力尽乃告殂。

锦斑毙野草，割剥无完肤。嗟彼田舍儿，曾非卞庄徒。

何乃百兽尊，轻身死庸夫。万类固并生，所宅各有区。

一朝处非据，适足亡尔躯。持此告群虎，毋若此虎愚。

雄长山林中，贲育孰敢图。
群仙册一十八首 其十一 烧丹
胤禛（清代）

铅砂和药物，松柏绕云坛。炉运阴阳火，功兼内外丹。

光芒冲斗耀，灵异卫龙蟠。自觉仙胎熟，天符降紫鸾。
寿楼春 其二 散帙得叔由黄鹤楼断句，为足成之，时予辟地汉上
程颂万（清代）

呼江云来前。问仙人素鹤，归去何年。又是山城斜照，绿波晴川。

沧海梦，摇空烟。忆旧游、高歌凭阑。看戟走沙明，舟吞叶小，翻尽古时天。

登楼赋，临皋篇。尽吹残铁笛，凄吊芽弦。照彻江山如此，月明婵娟。

樵载酒，渔忘筌。数来去、何人能闲。祗年少周郎，功名竞传。

谈笑间。
题学录周士谦梅花手卷
陈琏（明代）

周君手持梅花卷，访我求赋梅花歌。几回展玩不忍舍，自觉满眼生阳和。

我家南海五千里，罗浮山下常经过。翠禽无声春寂寂，花下独酌欢颜酡。

记曾乘骢度庚岭，喜有清致供吟哦。千花万花饱霜雪，一树两树交藤萝。

亦曾西湖泛夜月，孤山玉立高嵯峨。时闻暗香出修竹，又见瘦影横清波。

江南梅花看欲遍，胜赏不似罗浮多。追思往事宛如昨，人间岁月惊飞梭。

临风抚景生浩叹，才薄奈尔梅花何。玉堂相见定有日，且呼绿酒倾金螺。
过何季穆夜坐听雪
商家梅（明代）

入春难独夜，今夜坐能深。
有雪下疏树，如风吹隔林。
因之闻不睡，亦可共微吟。
斟酌闲房里，清寒到客心。
次韵袁时良司理二绝 其二
周紫芝（宋代）

人说篇章晚更雄，建安诸子未为功。今朝春草传新句，昨夜灯花缀玉虫。
秋日作
高适（唐代）

端居值秋节，此日更愁辛。寂寞无一事，蒿莱通四邻。

闭门生白发，回首忆青春。岁月不相待，交游随众人。

云霄何处托，愚直有谁亲。举酒聊自劝，穷通信尔身。
奉和子真学士咏雪之什
蔡戡（宋代）

千里同云欲曛黑，风掠寒郊声摵摵。
初疑窗外忽增明。
俄见阶摵已纷积。
晓来戏作漫天飞，腊后喜占平地尺。
回飙凌乱竞穿帘，作态横斜巧投隙。
乾坤浩荡迷俯仰，唯有寒江湛空碧。
扁舟远访漫乘兴，败履徐行间留迹。
向晚渔蓑入画图，清夜鸡窗映文籍。
从教高卧野人庐，未饶低谒王侯宅。
灞桥才子更清绝，强把枯肠苦搜索。
最怜扰扰雪中人，晨突无烟有饥色。
何当三白兆丰年，尽挽八荒归乐国。
不但新春压空瘴，且喜明年饫麩麦。
我家赖有二顷田，老去功名慵转剧。
人生一饱复何求，卒岁优游聊自得。
梅花集句 其二十八
李龏（金朝）

闰月今年春意赊，年光误客转思家。夜来有梦登归路，侵岸疏梅已放花。
仙和尚坐脱
赵沨（金朝）

识得从来觉性圆，西归只履更翛然。永嘉稳步曹溪路，临济饱参黄檗禅。

桶底脱时无一物，机轮转处有三玄。火中留得一茎草，依旧光明烁大千。
题郁孤台
苏葵（明代）

飞宇压城何处州，鹧鸪声里翠岚收。云连谢尚游谈渚，月满坡翁得句楼。

天近每瞻文气在，夜深如傍酒星游。豪华满地消磨易，赖有青山惬醉眸。
提举中奉程公挽诗
蔡戡（宋代）

静退身无累，安閒意有余。
一麾真漫尔，三径盍归与。
肯酌贪泉水，甘乘下泽车。
后生知敬慕，遗行蔼乡闾。
菩萨蛮四首 其三
朱珩（清代）

一春阴雨东风做，那堪春去风还大。瘦尽万花枝，杨花得意时。

莺燕娇不语，稳占栖香处。辛苦向阳飞，鹧鸪朝暮啼。
送李式
郑巢（唐代）

潇湘路杳然，清兴起秋前。去寺多随磬，看山半在船。

绿云天外鹤，红树雨中蝉。莫使游华顶，逍遥更过年。
颂一百则 其二十九
释重显（宋代）

祖佛从来不为人，衲僧今古竞头走。明镜当台列象殊，一一面南看北斗。

斗柄垂，无处讨。拈得鼻孔失却口。
再送赖成之出都
严羽（宋代）

天际晴霞欲变春，高楼分手泪沾巾。荆吴渺渺孤舟远，江海沾沾白发新。

万事蹉跎堪更问，十年离别亦何频。江村几处梅花发，明日相思是旅人。
奉酬窦郎中早入省苦寒见寄
杨巨源（唐代）

玄冥怒含风，群物戒严节。空山顽石破，幽涧层冰裂。

题诗金华顽，接武丹霄烈。旷怀玉京云，孤唱粉垣雪。

穷阴总凝沍，正气直肃杀。天狼看坠地，霜兔敢拒穴。

悠然蓬蒿士，亦得奉朝谒。羸骖苦迟迟，单仆怨切切。

端闱仙阶邃，广陌冻桥滑。旭日鸳鹭行，瑞烟芙蓉阙。

司寒申郑重，成岁在凛冽。谢监逢酒时，袁生闭门月。

渐思霜霰减，欲报阳和发。谁家挟纩心，何地当垆热。

惨舒能一改，恭听远者说。
秀邸绿阴堂
顾逢（宋代）

连朝风雨卷残红，四望亭台眼界空。
多少东君生物意，不知俱在绿阴中。
辋川集·南垞
王维（唐代）

轻舟南垞去，北垞淼难即。
隔浦望人家，遥遥不相识。
晦日重宴高氏林亭
陈子昂（唐代）

公子好追随。
爱客不知疲。
象筵开玉馔。
翠羽饰金卮。
此时高宴所。
讵灭习家池。
循涯倦短翮。
何处（一作以）俪长离。
失调名
佚名（宋代）

晓日楼头残雪尽。乍破腊、风传春信。彩燕丝鸡，珠幡玉胜，并归钗鬓。
白云寺
黄义贞（宋代）

巘云宝刹诵瑶编，屋上灵云每见连。
知是苍穹相表异，却教瑞气日缠绵。
絪緼像护清虚界，洁白光涵兜率天。
老我欲过金子{上奥下山}，细探灵迹恨无缘。
齐天乐 蜂房
姚燮（清代）

虫天香国非人境，幽深别构城宇。酒露斟兰，粮花撷荔，那识东风辛苦。

蛛帘飏处。认一寸楼台，百穿洞户。斗角钩心，盘囷讽到杜郎句。

烟崖谁割脾蜜，午衙喧未散，营又屯聚。汉殿鸳鸯，秦宫峡蝶，多少斜阳黄土。

腰娘细语。敢翠袖天寒，牵萝待补。好剪琼绡，为伊春后护。
题自订年谱后 其三
劳乃宣（清代）

筑室盈廷社鬼谋，坐看鱼烂更谁尤。鸿飞祇有冥冥去，回首天阊涕莫收。
题仙居禅院怀舒阁
毛滂（宋代）

织水联珠未是奇，舒王留咏夺天机。
神光已比箕星立，文燄长依舜日晖。
一沼蛟龙涎半积，两檐鸾鹤势双飞。
名山从此流传永，自昔因人重发挥。
值雨
宋伯仁（宋代）

吴陵两月雨留连，来问琼花雨亦然。
市酒未销狂客恨，塞鸿先作嫩寒天。
只忧松下无三迳，不管囊中欠一钱。
扬子渡头风正急，未知何日买归船。
和颜长官百咏·朱门
朱继芳（宋代）

曲池毕竟有平时，冷眼看他炙手儿。
十数年间三易主，焉知来者复为谁。
高柳新蝉
李孙宸（明代）

柳变园林拂暖丝，新蝉初咽最高枝。寻条未定吟风处，翳叶宁妨饮露时。

摇扬乍飘宫里鬓，凄清如恋画前眉。豫怜朔吹惊寒后，撩乱章台竞噪迟。
村景四首 其二 夏
陈著（宋代）

田舍灌苗戽水，店家汲水施浆。稚子清溪浴午，老樵绿树休凉。
偈六首
释慧勤（宋代）

金鸟急，玉兔速，
急急流光七月十。无穷游子不归家，
纵归只在门前立。门前立，
把手牵伊不肯入。万里看看寸草无，
残花落地无人拾。无人拾，
一回雨过一回湿。
剡中明心寺
陈著（宋代）

尘劳一笑非，忽此坐多时。
当谷寺如井，满山泉可池。
林暄蝉噪早，沙冷笋生迟。
又见老僧说，此中兰最奇。
邗沟
何中（元代）

衰柳残荷并惨然，青山隔岸弄婵娟。多情唯有邗沟水，长送江南过客船。
竹窗兄因猫捕鸡日囚夜纵有诗自怜因次韵
陈著（宋代）

坎止流行不在人，人生只合任天真。
无聊句践能兴越，垂死范雎终相秦。
病足不妨登上衮，颦眉休复效工邻。
竹窗悟得穷通理，虽致狸奴许自新。
书国志陈登事後
贺铸（宋代）

求田问舍良可嘉，元龙偶未思之耶。
黄鼠长为太仓耗，白云犹有青山家。
人生欻尔待钻石，世故纷然劳算沙。
销磨髀肉亦何事，竟作子阳同井蛙。
次曾宣干焕送别韵
项安世（宋代）

戎事急于翻白饼，人情难似塞黄河。
谁能戴雪三千丈，更踏冲风十二波。
父老共倾同社酒，儿童齐唱牧牛歌。
烦君为较田家乐，比似兵家孰少多。
田园四时 其二 春
华镇（宋代）

细风吹尽桑黄紫，绿暗柔条添旖旎。晚来逐伴望林梢，三星便欲当辰巳。

节过清明未云远，碎发新蚕已盈纸。迟日融融暖有馀，早晚应须候眠起。
四月二十三日作
陆游（宋代）

莫笑茅庐迮，何曾厌日长。
饭余餐酪滑，浴罢葛巾凉。
落日桐阴转，微风栀子香。
贫家犹裹粽，随事答年光。
谒凤山公生祠二首 其二
王瑛（明代）

黑山东下水如潮，晓傍祠门绾玉镳。野老尚能陈往事，秋襟何啻挹奇标。

河丘勋迹晴空丽，洛社耆英故国遥。秀野囗中神注里，欲凭江雁寓芳谣。
岂潜弟平远图
戴炳（宋代）

卜筑占宽閒，修篁老树间。八窗开宇宙，一室贮云山。

野旷行人少，天遥去鸟还。悠然会心处，妙语彻玄关。
台湾八景
庄年（清代）

残照无多日渐沉，馀霞散绮满西岑。不随孤鹜飞江渚，偏逐归鸦落树林。

斜度微云千片玉，淡依新月一钩金。欲餐自愧惭中散，鞅掌风尘思不禁。
谢叶文昌二首 其一
释居简（宋代）

星履声中识典刑，洗空浮俗快双明。四朝孰愈德耆艾，九鼎曷如身重轻。

只作寻常高步武，安知咫尺是钧衡。冲和一点关埏埴，噫欠春风六合生。
雨中望蓬莱山
张君房（宋代）

重簾垂密雨，孤梦隔秋宫。
红炉九华暗，香消芳思融。
仙忻望不及，鹤信遣谁通。
但云许玉斧，宁知张巨公。
诸将二首 其一
范必英（清代）

无诸台上英风起，千载重来顾盼雄。父子河山兼两越，弟兄花烛盛中宫。

雕旗铁阵参云黑，龙马珠江浴日红。回首伏波铜柱远，军威更在挹娄东。
奉使契丹二十八首其二十六太白山祈雨诗五首
苏辙（宋代）

山岩岩，奠南西。
嗟我民，匪神依。
伐山木，蓺稷黍。
求既多，诉不已，
犹我许兮。
阴雨连旬诗以懊之八首 其八
郭之奇（明代）

斗室凄凄晦，虚窗寂寂阴。诗亡王迹已，易在帝爻沉。

不敢言天地，安能问古今。独怜千载后，谁见杞人心。
题赵钤家墨牛图
周紫芝（宋代）

昔我筑室花姑川，短蓑青帽耕春田。一犁落尽菖叶雨，双犊自分春草眠。

向晚归来卧牛背，小巷疏林日犹在。系牛柳下门未关，邻翁携酒牛边醉。

回头往事无十年，田入富家牛卖钱。草荒春陇贼烧屋，十口有家无一椽。

眼昏头秃不如意，此画一见心惘然。河间岂是田家子，书多自可天禄比。

平生眼厌玉骅骝，水牯作图聊复尔。北陌东阡唤未归，空遣农人告春事。

田间望月看吴牛，老子从来乃如此。便当火急解龙泉，换取四蹄耕雨水。
春情多
元稹（唐代）

白发镜中惭易老，青山江上几回春。
入商山
杜牧（唐代）

早入商山百里云，蓝溪桥下水声分。

流水旧声人旧耳，此回呜咽不堪闻。
归来
甘泳（元代）

谓我犹羁旅，归与已的然。风霜高枕外，江海小诗边。

达摩移华夏，庄周侮圣贤。向来知此事，未敢弃予年。
寒夜吟 其二
钱蕙纕（清代）

天涯沦落久，能免怨离群。赋尽伤心句，何由寄汝闻。
怀寄彭城朋好十首之六陈二
贺铸（宋代）

远寄陈传道，穷秋亦罢官。
还驱款段马，吟雪向长安。
上湖北赵司仓三首
廖行之（宋代）

廷尉年来犴狱清，更凭藻鉴惠诸生。
新奇往往多闻罢，朴鲁区区亦意成。
已见规橅通造化，会看勋业正钧衡。
先生小试澄清手，天下颙颙。
重送文处厚，因寄蜀父老三首
范成大（宋代）

灌口江源不断流，峨眉山月几番秋。
江山好处吾能记，为问江山记客否？
游本觉寺问禅老
葛绍体（宋代）

入到山房水自清，万竿修竹翠稜稜。
古潭夜印中天月，悟得无生几上乘。
湖州歌九十八首 其八十三
汪元量（宋代）

每月支粮万石钧，日支羊肉六千斤。
御厨请给葡萄酒，别赐天鹅与野麕。
感皇恩（送饶溪嘉游浙）
黄升（宋代）

骑鹤上扬州，腰缠十万。拈起诗人旧公案。看山看水，此去胜游须遍。烦君收拾取，归吟卷。

少日风流，暮年萧散。佳处何妨小留款。沙河塘上，落日绣帘争卷。也须拂拭起，看花眼。
知府黄寺簿生日
释绍嵩（宋代）

笔端风雨发天悭，应有清名动九关。
正直早年闻苦节，只今文翰许谁攀。
孤雁二首 其二
程素绚（清代）

焭焭余一雁，渺渺绕渔舟。逆旅难为别，孤踪易感秋。

惊沙迷失伴，暮雨听呼俦。飘泊长途怨，天涯任所留。
前调（书所见）
李新（宋代）

雨霁笼山碧破赊。小园围屋粉墙斜。朱门间掩那人家。

素腕拨墙临宝砌，层波窥客擘轻纱。隔窗隐隐见簪花。
梁大壮大观舞歌 大壮舞歌
沈约（南北朝）

高高在上。
实爱斯人。
眷求圣德。
大拯彝伦。
率土方燎。
如火在薪。
惵惵黔首。
暮不及晨。
朱光启耀。
兆发穹旻。
我皇郁起。
龙跃汉津。
言届牧野。
电激雷震。
阙巩之甲。
彭濮之人。
或貔或武。
漂杵浮轮。
我邦虽旧。
其命维新。
六伐乃止。
七德必陈。
君临万国。
遂抚八寅。
避盗泊舟武康远光亭下与同行分和杜工部诗伤
范浚（宋代）

客子舟维岸，人家树作门。
西风秋惨切，南鹊夜飞翻。
恻恻惊心折，鞺鞺戍鼓喧。
若为容足地，广大自乾坤。
夕日操
王令（宋代）

绎绎道周，伊谁之园。
夙不筑自垣，今安以樊。
人各有心，亦不思旃。
六咏诗 其六 生死
德清（明代）

生死不流转，流转非生死。若实不流转，生死无穷已。

谛观流转性，流转当下止。不见流转心，是真出生死。
蓬溪道中所见
李新（宋代）

诗情冷落接坰荒，鸟语钩辀伴日长。
山馆花烦蜂蜜重，溪桥雨润燕泥香。
鄂君被暖春回帐，犬子琴閒月到床。
醉里要归何处是，无功犹解记吾乡。
望江南
净圆（宋代）

西方好，群鸟美音声。华下和鸣歌六度，光中哀雅攒三乘。闻者悟无生。

三恶道，犹自不知名。皆是佛慈亲变化，欲宣法语警迷情。心地顿圆明。
赠先辈令狐补阙
罗隐（唐代）

中间声迹早薰然，阻避钧衡过十年。碧海浪高终济物，

苍梧云十已归天。花迎彩服离莺谷，柳傍东风触马鞭。

应念凄凉洞庭客，夜深双泪忆渔船。
题春草堂 其一
静维（清代）

谢公游眺地，春草已无根。夕巷牛羊下，空檐鸟雀喧。

可怜盱盼尽，徒有简编存。泪洒西州路，何人酹一樽。
王正之提刑见和茉莉小诗甚工。今日茉莉渐过
范成大（宋代）

南花宜夏不禁凉，犹绕珍丛觅旧香。
留得典刑传菊圃，别篘新酒待重阳。
和政和颜令君韵
朱继芳（宋代）

恰百年馀得县名，从前官长是谁清。鱼鲑市小通蛮远，鸡犬村谁见吏生。

过客莫嗔厨传冷，家人方喜俸钱轻。却愁明日朝天去，不得黄紬饱五更。
人日送房二十六侍御归越
权德舆（唐代）

驿骑归时骢马蹄，莲花府映若邪溪。

帝城人日风光早，不惜离堂醉似泥。
寄本兵苏舜泽公 其六
王慎中（明代）

地形分画防援速，士气清明杀获多。骤变威灵加草木，依然往日旧山河。
咏怀古迹五首·其五
杜甫（唐代）

诸葛大名垂宇宙，宗臣遗像肃清高。
三分割据纡筹策，万古云霄一羽毛。
伯仲之间见伊吕，指挥若定失萧曹。
运移汉祚终难复，志决身歼军务劳。
借宿七里沟田家
朱霈（清代）

树里一镫明，入林闻犬吠。田家荷锄归，偶此成酬对。

除房土花斑，风窗纸条碎。三更乱泉喧，微月上墙背。

不待荒鸡啼，车声响瓜埭。
阆州东园十咏·药栏
文同（宋代）

玉笋齐抽日，金釭竞列时。
自然俱可爱，莫放画帘垂。
感皇恩
赵善扛（宋代）

七十古来稀，吾生已半。莫把身心自萦绊。据他缘分，且凭随时消遣。但知逢酒饮，逢花看。

林泉有约，风光无限。日上花梢起来晚。芒鞋竹杖，信步水村山馆。更寻三两个，清闲伴。
夔路十贤 韦丞相
王十朋（宋代）

韦侯守盛山，赋诗十二首。能以尧事君，遂令诗不朽。
和提刑度支游永康灵岩
韦骧（宋代）

天下被泽久，诗人歌旱麓。廉按重时选，巡行当岁熟。

优游今日心，憩息兹山腹。峰危齐鸟道，岩邃容佛屋。

长松揭臣盖，修篁削青玉。尘远疑仙隐，景远如画簇。

还辕兴有馀，过隙光何速。据云出苍翠，回首辨重复。

留止念所之，吟咏生不足。不获睹胜游，空言继郎宿。
观张师正所蓄辰砂
苏轼（宋代）

将军结发战蛮溪，箧有殊珍胜象犀。
漫说玉床分箭镞，何曾金鼎识刀圭。
近闻猛士收丹穴，欲助君王铸褭蹄。
多少空岩人不见，自随初日吐虹蜺。
送何子温移亳州三首
陈师道（宋代）

治出龙城守，名高水部郎。
清明人共识，风味独难忘。
骨立秦书瘦，须粘桧密香。
烹鲜师老耳，曳尾肯蒙庄。
夜泊黄河口
陈黄中（清代）

永夜河声壮，扁舟客思孤。山川雄两戒，漕粟拥千舻。

明月中流涌，归鸿隔岸呼。一生江海意，对此独踟蹰。
太上皇帝合端午帖子词
汪应辰（宋代）

飞来峰下水泉清，台沼经营不日成。
胜境自超尘世外，何须方士觅蓬瀛。
送岳州蒋节推
徐玑（宋代）

湘水知几派，到湖相合流。
烟深云梦晓，风静岳阳秋。
送子方行役，令予忆旧游。
文书时正省，赋咏可登楼。
颂古五十五首
释绍昙（宋代）

鼻孔亲遭扭捏来，乞儿得食向人夸。
雄峰独坐称奇特，断绠何曾是活蛇。
和孙端叟蚕首十五首其二织室
梅尧臣（宋代）

常闻汉皇后，织室数来观。
宫女岂不勤，帝衮得以完。
亦将成纁黄，非用竞龙鸾。
意在奉宗庙，後人其可安。
汉诏郡县行乡饮酒礼颂诗
洪遵（宋代）

乃速庠门，乃洁东荣。
宾主僎介，堪舆是程。
谒褚文忠公祠和蔎林
全祖望（清代）

故居尚表忠清里，旧恨休歌妩媚娘。天子一朝忘顾命，孤臣万里殉炎荒。

浪闻节惠名曾易，直到咸通葬可伤。三复梁郎祠下句，我来钦衽愧颜行。
奉和御制喜降时雪七言四韵诗
杨亿（宋代）

一夕香街布玉尘，檀栾劲节露贞筠。兔园置酒皇欢洽，柏殿赓歌睿唱新。

麦秀原田初望岁，花开苑树忽惊春。丰穰荐瑞民心悦，高下还随帝泽均。
夜坐三首
张耒（宋代）

微寒骚屑窗竹，淡月朦胧夜天。
路暗城头传警，漏稀更士高眠。
偈颂一百二十三首
释普度（宋代）

雨涤炎威，秋云自在。
一片两片拄杖头，或卷或舒林木外。
白璧拄珠，泥团土块。
放去收来颗颗圆，填沟塞壑无人会。
阿呵呵，六只骰子满盆红，
有采无采，大家别赛。
又一阕
韩琦（宋代）

花下延宾启宴杯，回头香雪即成堆。主人自挈宜城酿，不为青旗趁尔来。
题江州天庆观
董嗣杲（宋代）

隘寺鼓钟透，殊庭瑞庆垂。
上清唐塑像，正一汉遗师。
经录青城派，楼台紫极基。
尧天跻寿域，羽佩有威仪。
新凉
章甫（宋代）

白帝扬镳后，炎官退舍初。
江山惊客恨，风月到吾庐。
黄嬭宜相就，青奴稍见疏。
寄声莲社友，秋兴复何如。
哭黄少府
释绍嵩（宋代）

大节群公倡，儒科慕冉颜。远分天子命，长觉吏徒闲。

秋入篇章里，川行翰墨间。壑舟今已矣，老泪为渠潸。